《寓庐左右树分咏五章 其四》
清代·姚燮

急湍冲断梁，枯柳卧矶石。旁干迤水心，绿烟缭三尺。

纤鸟能解春，时来挂轻翮。宿梦流光娇，难拚眼中掷。

城湖十万枝，画船负佳夕。颇闻军躏馀，饥莺吊瞿麦。

尔今亦就凋，知谁与怜惜。凄月遥山青，明霜大江白。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。